Budapest Főváros Önkormányzata Közgyűlésének
…/2017. (…….) önkormányzati rendelete
a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012 (III. 14.) Főv. Kgy. rendelet  
módosításáról

Budapest Főváros Közgyűlése a Magyarország helyi önkormányzatairól szóló 2011. évi CLXXXIX. törvény 109. § (4) bekezdésében, valamint a nemzeti vagyonról szóló 2011. évi CXCVI. törvény 5. § (2) bekezdés b)-c) pontjaiban és (4) bekezdésében, a 13. § (1) bekezdésében és a 18. § (1) bekezdésében kapott felhatalmazás alapján és az Alaptörvény 32. cikk (1) bekezdés e) és g) pontjában, valamint a Magyarország helyi önkormányzatairól szóló 2011. évi CLXXXIX. törvény 107-109. §-ban meghatározott feladatkörében eljárva a következőket rendeli el: 

1. §
A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (a továbbiakban: R.) 3. melléklet 33. pontja helyébe a következő rendelkezés lép:
„33. Budapest 2024 Nonprofit Zártkörűen Működő Részvénytársaság „végelszámolás alatt” (Budapest 2024 Zrt. „v.a.”)”

2. §
 Az R. 5. melléklet 33. pontja helyébe a következő rendelkezés lép:
„33. Budapest 2024 Zrt. „v.a.””

3. §
Az R. 6. melléklet 1. pontja a következő 1.8. alponttal egészül ki:
[1. A BVH Zrt. leányvállalatai:]
...
„1.8. Fővárosi Közbeszerzési Lebonyolító Korlátolt Felelősségű Társaság (Fővárosi Közbeszerzési Kft.)”


4. §

Hatályát veszti az R. 
a) 3. melléklet 5., 12., 27. és 28. pontja, 
b) a 4. melléklet 27. pontjában a „, az FTSZV Kft.” szövegrész,
c) az 5. melléklet 5., 12., 27. és 28. pontja,
d) a 6. melléklet 1.5. pontja.

5. §
A rendelet 2017. október 1. napján lép hatályba.

INDOKOLÁS
Általános indokolás


A Fővárosi Közgyűlés 2015. október 28-án megtartott ülésén az 1353/2015. (10. 28.) Főv. Kgy. határozatával döntött arról, hogy elviekben egyetért a Budapest Főváros és közvetett, illetve közvetlen tulajdonú társaságai, valamint a fővárosi költségvetési szervek (a továbbiakban: Intézmények vagy Fővárosi Ajánlatkérők) beszerzési eljárásainak központosítására, koordinációjára vonatkozó koncepcióval. E döntésen alapulva a Fővárosi Közgyűlés 2015. december 2-ai ülésén az 1534/2015. (12. 02.) Főv. Kgy. határozatával megalapította a Fővárosi Közbeszerzési Lebonyolító és Minőségbiztosító Korlátolt Felelősségű Társaságot (a továbbiakban: Fővárosi Közbeszerzési Kft.) a fővárosi közbeszerzések koordinációja, egységes lebonyolítása és minőségbiztosítása elősegítése érdekében. A Fővárosi Közgyűlés 434/2017. (04. 05.) Főv. Kgy. határozatával akként döntött, hogy meghatározott szempontok szerint felül kell vizsgálni az integrált közbeszerzési modellt. A modell felülvizsgálatának részét képezte a társaság tulajdonosi helyzetének változása is. A felülvizsgálat eredményeként a társaság adásvétel útján a BVH Zrt. tulajdonába kerül.

A fentiek mellett a Fővárosi Közgyűlés 784/2017. (06. 14.) Főv. Kgy. határozatával jóváhagyta az FTSZV Kft. 100%-os üzletrészének értékesítésére irányuló szerződést a BVH Zrt. és a Fővárosi Vízművek Zrt. között, amelynek révén az FTSZV Kft. kikerült a BVH Zrt. tulajdonából.

A Budapest 2024 Zrt. végelszámolásával kapcsolatos előzetes részvényesi döntését a Fővárosi Közgyűlés 754/2017. (VI. 14.) Főv. Kgy. határozatával hozta meg, a Budapest 2024 Zrt. részvényesi közgyűlése a végelszámolás elrendeléséről 1/2017. sz. Határozatával döntött.

A Budapesti Vidám Park Zártkörűen Működő Részvénytársaság és a Fővárosi Biztonsági Iroda Közhasznú Nonprofit Korlátolt Felelősségű Társaság végelszámolása befejezésre került, emellett a Fővárosi Közgyűlés 166/2017. (02. 22.) Főv. Kgy. határozatával döntött a CENTRÁL SZÍNHÁZ Színházművészeti Nonprofit Korlátolt Felelősségű Társaságban fennálló 100%-os üzletrészének értékesítéséről.
A fentiek kapcsán szükséges a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (a továbbiakban: Vagyonrendelet) módosítása. 
A jogalkotásról szóló 2010. évi CXXX. törvény (a továbbiakban: Jat.) 17. §-a alapján a rendelet tervezethez hatásvizsgálat készült.
A Jat. 19. § (2) bekezdésében előírtaknak megfelelően megtörtént a lakosság közvetlen tájékoztatása a www.budapest.hu honlapon keresztül annak érdekében, hogy az érintettek tudomást szerezzenek a készülő rendelet-tervezetről.

Részletes indokolás

az 1. §-hoz
A végelszámolás elrendelése okán a Budapest 2024 Zrt. cégneve „v.a.” toldattal használandó, ezen változás átvezetése szükséges a Vagyonrendelet 3. mellékletén.
a 2. §-hoz
A Budapest 2024 Zrt. elnevezésének változását az 5. mellékleten is szükséges átvezetni.
a 4. §-hoz
A Fővárosi Közbeszerzési Kft. üzletrészének a BVH Zrt. részére történő átruházásával a társaság a BVH Zrt. leányvállalatává válik, ennek megfelelően a Vagyonrendelet 6. mellékletének a BVH Zrt. leányvállalataira vonatkozó részébe fel szükséges venni a Fővárosi Közbeszerzési Kft.-t.
az 5. §-hoz
A Fővárosi Önkormányzat által tulajdonolt társaságokban bekövetkezett változások átvezetése szükséges, a javaslat a végelszámolt, illetve eladott társaságok 3. és 5. mellékletből történő törléséről rendelkezik.
a 6. §-hoz
A rendelet hatálybalépéséről rendelkezik.


ELŐZETES HATÁSVIZSGÁLAT

A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012 (III.14.) Főv. Kgy. rendelet 
módosításához

A jogalkotásról szóló 2010. CXXX. törvény 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A hatásvizsgálat során vizsgálni kell a tervezett jogszabály valamennyi jelentősnek ítélt hatását, különösen

· társadalmi, gazdasági, költségvetési hatásait,
· környezeti és egészségi következményeit,
· adminisztratív terheket befolyásoló hatásait, valamint
· a jogszabály megalkotásának szükségességét, a jogalkotás elmaradásának várható következményeit, és
· a jogszabály alkalmazásához szükséges személyi, szervezeti, tárgyi és pénzügyi feltételeket.

A törvényi előírásoknak megfelelően a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012 (III.14.) Főv. Kgy. rendelet módosításának hatásait az alábbiakban foglaljuk össze.

1. Társadalmi, gazdasági, költségvetési hatások

A rendeletmódosítás nem jár társadalmi következményekkel.

Az FTSZV Kft. 2011-ben – az EU-s előírásokkal összhangban – a Fővárosi Közgyűlés döntése nyomán került kijelölésre a főváros területén a nem közművel összegyűjtött háztartási szennyvíz begyűjtésére vonatkozó közszolgáltatás, a Budapesti Központi Szennyvíztisztító Telepen keletkező szennyvíziszap ártalommentes elhelyezésére vonatkozó közszolgáltatás, valamint a teljesítésére Budapesti Központi Szennyvíztisztító Telep és kapcsolódó létesítmény projekt működése során indikatív jelleggel szükségessé váló levegőtisztaság-védelmi, továbbá talaj- és talajvíz mintavételek, helyszíni víz vizsgálatok, valamint környezeti és munkahelyi zajmérés közszolgáltatási feladatainak kizárólagos joggal történő teljesítésére. A nem közművel összegyűjtött háztartási szennyvíz begyűjtésére vonatkozó közszolgáltatási tevékenység a fővárosban az elmúlt években végrehajtott csatornázási projektek eredményeként jelentős mértékben lecsökkent. Az FTSZV Kft. 100%-os üzletrészének megvásárlása révén a Fővárosi Vízművek Zrt. egyelőre közvetett úton látja el a fenti közszolgáltatási feladatokat, azonban szándékai szerint a jövőben megszünteti az FTSZV Kft-t és közvetlenül maga látja majd el a tevékenységet. Amíg az FTSZV Kft. megszüntetésére sor nem kerül, addig a jelen konstrukcióban is biztosíthatóak a szinergia hatások és így a feladatellátás hatékonyabbá válik, és ezzel a Fővárosi Önkormányzat által nyújtott kompenzáció mértéke csökkenthető.

A Fővárosi Közbeszerzési Kft. működtetésének racionalizálása keretében a társaság 100%-os üzletrésze adásvétel útján a BVH Zrt. tulajdonába kerül. A gyakorlati tapasztalatokhoz igazodó racionalizálás célja a feladatokkal arányos, hatékony és jól szervezett társasági rendszer kialakítása, valamint a kiszámíthatóbb gazdálkodás.

A Budapest 2024 Zrt. végelszámolásával kapcsolatos előzetes részvényesi döntését a Fővárosi Közgyűlés 754/2017. (VI.14.) Főv. Kgy. határozatával hozta meg, a Budapest 2024 Zrt. részvényesi közgyűlése a végelszámolás elrendeléséről 1/2017. sz. Határozatával döntött. A végelszámolás elrendelése okán a Budapest 2024 Zrt. cégneve „v.a.” toldattal használandó.

A Budapesti Vidám Park Zártkörűen Működő Részvénytársaság és a Fővárosi Biztonsági Iroda Közhasznú Nonprofit Korlátolt Felelősségű Társaság végelszámolása befejezésre került, emellett a Fővárosi Közgyűlés 166/2017. (02.22.) Főv. Kgy. határozatával döntött a CENTRÁL SZÍNHÁZ Színházművészeti Nonprofit Korlátolt Felelősségű Társaságban fennálló 100%-os üzletrészének értékesítéséről.

2. Környezeti és egészségi következményei

Nincsenek ilyen következmények.

3. Adminisztratív terheket befolyásoló hatásai

A szabályozás újabb adminisztratív terheket nem ró sem a lakosságra, sem az önkormányzatra.

4. A jogszabály megalkotásának szükségessége, a jogalkotás elmaradásának várható következményei

A rendeletmódosításra a tulajdoni viszonyok változásának, illetve egyes önkormányzati társaságok megszűnésének átvezetése érdekében van szükség.

5. A jogszabály alkalmazásához szükséges személyi, szervezeti, tárgyi és pénzügyi feltételek

A Főpolgármesteri Hivatal, a Fővárosi Vízművek Zrt., és a BVH Zrt. rendelkezik a végrehajtáshoz szükséges szervezeti, pénzügyi, személyi és tárgyi feltételekkel.


Budapest, 2017. augusztus

